Wees 'n geskenk vir ander - Voelgoed
Tuis Voelgoed Blogs Wees 'n geskenk vir ander
Wees 'n geskenk vir ander
Die wêreld is so 'n morsige plek met soveel negatiewe pyle vol gif wat jou heeldag tref.
Dit is nie net die nuusgebeure wat ons negatief maak nie, maar selfs die mense om jou wat jou maklik vertel wanneer jy 'n fout maak.
Dis asof jy net nie iets goeds kan doen nie. Of liewer: niemand sien dit raak nie. Jou man en kinders verwag te veel, jou vriende en jou werksmense. Jy doen jou bes om goed en gaaf te wees. Net om te oorleef elke dag en nie te sleg oor jouself te voel nie. Jy doen jou bes om ander tevrede te stel, ten koste van jouself soms. Jy doen dalk een verkeerde ding, spel een woord verkeerd, maak een foutiewe keuse in jou werk en almal sien NET dit raak. Dit voel soms of selfs God sy kop skud en net jou foute raaksien.
Ek skryf deesdae liefdesverhale en in 'n boek met 44 000 woorde maak ek dalk een fout en die kritiese leser haal dit uit om te spog oor hulle fantastiese vermoë om jou op 'n fout uit te vang. En hulle laat weet jou ook. Asof jy nóú iets daaraan kan doen? Daar is dan reeds 3000 boeke gedruk. Die feit dat die ou byvoorbeeld 'n wit hemp aangehad het en tagtig bladsye later 'n bruine, moet absoluut onder my neus gevryf word. Dis 'n vieslike fout. Kan mense nie maar net sê: man, dit was 'n lekker boek. Weet jy wat het ek geniet: dit en dat en sus en so. Ek wil vra: As iemand iets mooi doen, vertel hom of haar. Of soek iets moois om vir iemand te sê, want waaragtig is die lewe so 'n morsige plek wat ons net wil afbreek.
Soms gebeur 'n klein wonderwerk. Iemand, uit die bloute sonder persoonlike gewin sê vir jou iets persoonlik en wonderlik opbouend of doen vir jou iets ongelooflik fantasties sonder om iets terug te verwag. Dit help jóú as mens groei en om te voel jou lewe het 'n doel. Doen dit. Wees daardie persoon. Wees 'n geskenk vir ander. Jy sal ook beter voel.
Vorige artikelSlaptjip word sterk
Volgende artikel10 redes hoekom diëte misluk
Trone gebou met seer
Blogger - Letitia Pienewald - Maart 26, 2019
Julle gee nie om op wie julle trap Of wie seerkry in die proses nie Al wat saak maak is Ek sal bo uitkom, basta met die res! Liewe kinders julle doen verkeerd Ek...